b'\n_START_ARTICLE_\nMielniko pilis\n_START_PARAGRAPH_\nMielniko pilis (lenk. Zamek w Mielniku) \xe2\x80\x93 nebeegzistuojanti pilis stov\xc4\x97jusi \xc5\xa1iaur\xc4\x97s ryt\xc5\xb3 Lenkijoje, Palenk\xc4\x97s vaivadijoje, Semiati\xc4\x8d\xc4\x97s apskrityje, Mielniko vals\xc4\x8diuje, Mielniko kaime ant de\xc5\xa1iniojo Vakarinio Bugo up\xc4\x97s kranto.\n_START_SECTION_\nIstorija\n_START_PARAGRAPH_\nPilis buvo pastatyta XV a. ir perstatyta renesanso architekt\xc5\xabros stiliumi XVI a. am\xc5\xbeiuje. \xc5\xa0ioje vietov\xc4\x97je \xc5\xbemoni\xc5\xb3 gyvenviet\xc4\x97 susik\xc5\xabr\xc4\x97 dar XII a.-XIII a. am\xc5\xbeiuose. Pirm\xc4\x85 kart\xc4\x85 ra\xc5\xa1ytiniuose \xc5\xa1altiniuose apie ant kalno esan\xc4\x8di\xc4\x85 tvirtov\xc4\x99 1379 m. savo kronikose para\xc5\xa1\xc4\x97 Vygandas Marburgietis. 1382 m. kunigaik\xc5\xa1tis Jogaila perdav\xc4\x97 tvirtov\xc4\x99 Janu\xc5\xa1ui I Senajam, kuris ved\xc4\x97 jo pirmos eil\xc4\x97s pusseser\xc4\x99 Ona Danut\xc4\x99. V\xc4\x97liau Jogaila tvirtov\xc4\x99 atsiem\xc4\x97. 1420 m. Vytautas Didysis finansavo \xc5\xa1alia plies statomos \xc5\xa0v. Kristaus K\xc5\xabno ba\xc5\xbeny\xc4\x8dios statybas. XV a. buvo \xc4\xafrengti gynybiniai \xc4\xaftvirtinimai. 1430-1444 m. pilis priklaus\xc4\x97 Boleslavui IV Var\xc5\xa1uvie\xc4\x8diui. V\xc4\x97liau i\xc5\xa1 jo pil\xc4\xaf nusipirko karalius Kazimieras Jogailaitis. Karaliaus \xc4\xafsakymu buvo sustiprinti pilies \xc4\xaftvirtinimai, pastatytas \xc5\xa1iaurinis bok\xc5\xa1tas ir paauk\xc5\xa1tintos m\xc5\xabrin\xc4\x97s sienos. 1486 m. pilyje buvo apsistoj\xc4\x99s karalius Kazimieras Jogailaitis. 1501 m. rugs\xc4\x97jo 18 d. pilyje lank\xc4\x97si kunigaik\xc5\xa1tis Aleksandras Jogailaitis ir dar 1400 \xc5\xbemoni\xc5\xb3. 1501 m. spalio 23 d. pilyje buvo pasira\xc5\xa1ytas Melniko aktas, o tu pa\xc4\x8di\xc5\xb3 met\xc5\xb3 lapkri\xc4\x8dio 6 d. Aleksandras Jogailaitis tapo karaliumi. 1503-1504 m. karalius daug laiko praleido gyvendamas \xc5\xa1ioje pilyje. 1506 m. pilis atiteko karaliui \xc5\xbdygimantas Senajam, kuris 1513 m. pilyje gyveno apie m\xc4\x97nes\xc4\xaf laiko. Jo valdymo metais pilis buvo perstatyta renesanso architekt\xc5\xabros stiliumi. 1551 m. buvo nugriautas medinis pilies bok\xc5\xa1tas ir vietoje jo pastatyti gyvenamieji apartamentai. 1551 m. ir 1560 m. pilyje kilo gaisrai po kuri\xc5\xb3 i\xc5\xa1liko tik pilies vartai ir ba\xc5\xbeny\xc4\x8dia. \xc5\xa0ved\xc5\xb3 tvano metu 1657 m. pilies liku\xc4\x8diai ir ba\xc5\xbeny\xc4\x8dia buvo sudegintos. 1851 m. ba\xc5\xbeny\xc4\x8dia buvo apleista. Buvusioje pilies vietoje 1865 m. buvo prad\xc4\x97ta statyti sta\xc4\x8diatiki\xc5\xb3 koply\xc4\x8dia, bet lik\xc4\x99 tik jos pamatai. Nuo 1871 m. iki 1915 m. buvo kartais laikomos mi\xc5\xa1ios. 1915 m. gaisro metu ba\xc5\xbeny\xc4\x8dia dar kart\xc4\x85 sudeg\xc4\x97 ir nebebuvo atstatyta. 1940 m. tarybiniai kareiviai pilies ir ba\xc5\xbeny\xc4\x8dios gri\xc5\xabv\xc4\x97sius dalinai i\xc5\xa1ard\xc4\x97.'